এমিলিয়া ক্লাৰ্ক

এমিলিয়া ক্লাৰ্ক (; জন্ম: ২৩ অক্টোবৰ ১৯৮৬) এগৰাকী ইংৰাজ অভিনেত্ৰী। এইচবিঅ’ৰ ফেণ্টাচী ধাৰাবাহিক গেম অফ থ্ৰোনছ (২০১১–২০১৯)-ত ডেনৰিছ টাৰ্গেৰিয়ান চৰিত্ৰত কৰা অভিনয়ৰ বাবে তেওঁ অধিক পৰিচিত। এই চৰিত্ৰটোৰ বাবে তেওঁ চাৰিবাৰকৈ প্ৰাইমটাইম এমি বঁটাৰ মনোনয়ন লাভ কৰিছিল। ইয়াৰ উপৰি তেওঁ বিজ্ঞান ভিত্তিক চলচ্চিত্ৰ টাৰ্মিনেটৰ জেনিছিছ (২০১৫)-ত ছাৰা কন্নৰ আৰু চ’ল’: এ ষ্টাৰ ৱাৰ্ছ ষ্ট’ৰী (২০১৮)-ত কিৰা চৰিত্ৰত কৰা অভিনয়ৰ বাবে জনাজাত। লগতে তেওঁ ৰোমাণ্টিক ড্ৰামা মি বিফ’ৰ ইউ (২০১৬) আৰু লাষ্ট খ্ৰীষ্টমাছ (২০১৯)-ত অভিনয় কৰিছে।

ক্লাৰ্কে ড্ৰামা চেণ্টাৰ লণ্ডনত অধ্যয়ন কৰিছিল। ২০০৯ চনত ২২ বছৰ বয়সত বিবিচি ৱানৰ মেডিকেল ছোপ অপাৰেটৰ ধাৰাবাহিক ডক্টৰ্ছ-ত অতিথি শিল্পী হিচাপে অভিনয় কৰি তেওঁ টেলিভিছনত আত্মপ্ৰকাশ কৰে। ক্লাৰ্কে ২০১৩ চনত ব্ৰেকফাষ্ট এট টিফানিজ নাটকত হলি গোলাইটলি হিচাপে ব্ৰডৱেত আত্মপ্ৰকাশ কৰে আৰু ৱেষ্ট এণ্ডৰ নিৰ্মাণ দ্য ছিগাল-ত নিনাৰ চৰিত্ৰত অভিনয় কৰে। অৱশ্যে ক’ভিড-১৯ লকডাউনৰ বাবে এই নাটকখন স্থগিত ৰখা হৈছিল। তেওঁ মাৰ্ভেল চিনেমেটিক ইউনিভাৰ্ছৰ মিনি ধাৰাবাহিক চিক্ৰেট ইনভেছন (২০২৩)-ত গিয়া হিচাপেও অভিনয় কৰিছিল।

প্ৰাৰম্ভিক জীৱন

১৯৮৬ চনৰ ২৩ অক্টোবৰত লণ্ডনত ক্লাৰ্কৰ জন্ম হৈছিল। তেওঁ অক্সফ’ৰ্ডশ্বায়াৰত ডাঙৰ-দীঘল হৈছিল। তেওঁৰ পিতৃ পিটাৰ ৰডৰিক "ৰিক" ক্লাৰ্ক আছিল উলভাৰহেম্পটনৰ এগৰাকী থিয়েটাৰ শব্দ যন্ত্ৰী। তেওঁৰ মাতৃ জেনিফাৰ চুজান ডড ক্লাৰ্ক এগৰাকী ব্যৱসায়ী আছিল আৰু তেওঁ ২০২০ চনলৈকে এটা গোলকীয় ব্যৱস্থাপনা পৰামৰ্শদাতা প্ৰতিষ্ঠানৰ বিপণন শাখাৰ উপ-সভানেত্ৰী তথা ঘানাৰ যুৱক-যুৱতীসকলক সহায় কৰাৰ লক্ষ্যৰে গঠিত স্বেচ্ছাসেৱী সংস্থা 'দ্য এনিমা ফাউণ্ডেচন'ৰ সঞ্চালিকা আছিল। তেওঁৰ বেনেট নামৰ এজন ভায়েক আছে যিয়ে মনোৰঞ্জন উদ্যোগত কাম কৰে আৰু তেওঁ গেম অফ থ্ৰোনছৰ কেমেৰা বিভাগৰ অংশ আছিল।

মাতৃৰফালৰপৰা ক্লাৰ্ক আংশিকভাৱে ভাৰতীয় বংশোদ্ভূত আছিল, কিয়নো তেওঁৰ মাতামহী (আইতাক) ব্ৰিটিছ ভাৰতৰ এজন ব্যক্তি আৰু ক্লাৰ্কৰ আজী-আইতাকৰ সন্তান আছিল। ক্লাৰ্কে ভাৰতৰ সৈতে থকা তেওঁৰ সম্পৰ্কৰ বিষয়ে ৰাজহুৱাকৈ আলোচনা কৰিছে আৰু কৈছে যে তেওঁ নিজৰ ভাৰতীয় ঐতিহ্যৰ বাবে গৌৰৱান্বিত আৰু ইয়াক তেওঁৰ পৰিচয়ৰ এক অবিচ্ছেদ্য অংগ হিচাপে গণ্য কৰে।

তিনি বছৰ বয়সত সংগীত নাটক শ্ব’ ব’ট চোৱাৰ পিছত ক্লাৰ্ক অভিনয়ৰ প্ৰতি আগ্ৰহী হৈ পৰে। তেওঁৰ দহ বছৰ বয়সত দেউতাকে তেওঁক নীল চাইমনৰ সংগীত নাটক দ্য গুডবাই গাৰ্লৰ বাবে অনুষ্ঠিত এটা ৱেষ্ট এণ্ড অডিচনলৈ লৈ গৈছিল। ২০১৬ চনত টাইম আউট আলোচনীক দিয়া এটা সাক্ষাৎকাৰত তেওঁ কৈছিল, "মই দামী আৱাসিক বিদ্যালয়ত পঢ়িছিলোঁ, কিন্তু মই সেই বিদ্যালয়বোৰৰ দামী ছোৱালীজনী নাছিলোঁ।"

ব্যক্তিগত জীৱন

ক্লাৰ্ক লণ্ডনৰ ইছলিংটনত বাস কৰে। ২০১৬ চনত তেওঁ লছ এঞ্জেলছৰ ভেনিচ বিচ এলেকাত এটা ঘৰ কিনিছিল, যিটো তেওঁ ২০২০ চনৰ ডিচেম্বৰত বিক্ৰী কৰি দিয়ে।

২০১৩ চনত অল্যুৰ আলোচনীক দিয়া এক সাক্ষাৎকাৰত ক্লাৰ্কে উল্লেখ কৰিছিল যে সৰু থাকোঁতে তেওঁৰ মাতৃৰ কিছুমান নিয়ম আছিল: "ড্ৰাগছ নলবা, যৌন সম্পৰ্ক নকৰিবা আৰু ভ্ৰূ (eyebrows) স্পৰ্শ নকৰিবা।" তেওঁ জনাইছিল যে "অস্বাভাৱিক ভ্ৰূ" থকাৰ বাবে সৰুতে তেওঁক বহুতে জোকাইছিল। তেওঁৰ জীৱনৰ এজন গুৰুত্বপূৰ্ণ ব্যক্তি পিতৃৰ ২০১৬ চনত কৰ্কট ৰোগত মৃত্যু হয়। ক্লাৰ্কে কৈছিল যে "মোৰ দেউতাই সদায় মোক কৈছিল— যাৰ টিভি তেওঁৰ কিতাপৰ আলমাৰীতকৈ ডাঙৰ, তেনে লোকক কেতিয়াও বিশ্বাস নকৰিবা।" ২০১৯ চনত দ্য নিউয়ৰ্কিৰত লিখা এটা প্ৰবন্ধত ক্লাৰ্কে প্ৰকাশ কৰে যে ২০১১ চনৰ ফেব্ৰুৱাৰী মাহত তেওঁৰ এনৰিজম ফাটি যোৱাৰ ফলত ছাবাৰাচনয়ড হেমৰেজে দেখা দিছিল। তেওঁৰ জৰুৰী এণ্ড’ভাস্কুলাৰ কইলিং চাৰ্জাৰী কৰা হৈছিল আৰু পৰৱৰ্তী সময়ত তেওঁ এফাচিয়া (aphasia) ৰোগত ভুগিছিল, যাৰ ফলত এটা সময়ত তেওঁ নিজৰ নামটোও ক’বলৈ অক্ষম হৈ পৰিছিল। ২০১৩ চনত তেওঁৰ দ্বিতীয়বাৰৰ বাবে এনৰিজমৰ অস্ত্ৰোপচাৰ কৰা হৈছিল।

২০১২ চনৰপৰা ২০১৩ চনলৈ ক্লাৰ্ক চেথ মেকফাৰলেনৰ সৈতে সম্পৰ্কত আছিল। তেওঁ ২০১৮ চনৰপৰা ২০১৯ চনলৈ চাৰ্লি মেকডুৱেলৰ সৈতেও ডেটিং কৰিছিল।

তথ্যসূত্ৰ

বাহ্যিক সংযোগ

শ্ৰেণী:ইংৰাজী চলচ্চিত্ৰৰ অভিনেত্ৰী
শ্ৰেণী:মডেল
শ্ৰেণী:লেখিকা